  Майя Бывальцева 14-тӥ но 15-тӥ пӧсьтолэзе Воткаын триатлонъя TITAN ӵошатсконъёсы но усьтэм вуын Titanswim кубок понна вожвылъяськонлэн люкетаз 500 пала адями пыриськоз. Триатлонын кужымзэ мертаны чакла Удмуртилэн тӧроез Александр Бречалов но. Со сярысь ивортэ элькунысь физкультурая, спортъя но егитъёсын ужан политикая министерстволэн пресс-службаез. Тунсыкъяськисьёсын ӵош стартэ тодмо спортсменъёс-уясьёс но потозы. Соос пӧлын дуннелэн но Европалэн чемпионатъёсызлэн призерез, Лондонын Олимпи шудонъёсы пыриськись Сергей Большаков, Россилэн трос пол чемпионкаез, Рио-де-Жанейроын Олимпи шудонъёсы пыриськись Анастасия Крапивина. Соос 14-тӥ пӧсьтолэзе Titanswim кубок понна вожвылъяськонлэн витетӥ люкетаз кужымзэс мерталозы. Воткаысь тыметын ортчоно ӵошатскон радлыкын 300 метре, 750 метре, 1 но ӝыны, 3 иськеме уянъёс. Мукет нуналаз, 15-тӥ пӧсьтолэзе, триатлонъя TITAN ӵошатсконъёс радъяськозы. Нимаз вожвылъяськонъёсын куинь дистанциос луозы: суперспринт (уян — 300 метр, велосипедэн ворттылон — 8 иськем, бызьылон — 2 иськем); спринт (уян — 750 метр, велосипедэн ворттылон — 20 иськем, бызьылон — 5 иськем); олимпи дистанция (уян — 1,5 иськем, велосипедэн ворттылон — 40 иськем, бызьылон — 10 иськем). Командаослэн ӵошатсконазы, кытчы элькунысь муниципалитетъёслэн но предприятиослэн командаоссы потозы, кык дистанция чакламын (1 адями одӥг люкетэз ортче, ваньмыз — 3): олимпи дистанциын эстафета (суро, нылкышноослэн, воргоронъёслэн); суперспринтын эстафета (суро, нылкышноослэн, воргоронъёслэн). Удмуртилэн тӧроез нимаз вожвылъяськонлэн одӥгаз дистанцияз пыриськоз. Ӵошатсконъёслы йылпумъянъёсъя вормисьёсты но призёръёсты медальёсын но кузьымъёсын пусъёзы. Ваньмызлы пыриськисьёслы нимысьтыз лэсьтэм финишёрлэсь медалзэ сётозы. Висисьёс понна пӧртэм конкурсъёс дасямын, пиналъёс нимаз ӵошатсконъёсы пыриськыны быгатозы. Ӵошатсконъёс Удмуртиысь кивалтэт юрттэмен радъясько. Положениен тодматскыны но пусйиськыны сайтын луэ. 14-тӥ пӧсьтолэзе вожвылъяськонъёс 12 часын кутскозы (пусйиськон 11 часысен). Вормисьёсты пусъён — 15 часын. 15-тӥ пӧсьтолэзе 7 часын зарядка ортчоз, пиналъёслэн бызьылонъёссы — 8 час 30 минутысен. Спортсменъёслэн вожвылъяськонъёссы 9 часын кутскозы, вормисьёсты пусъён — 17 часын. Тегъёс: Спорт Удмуртия Вотка АлександрБречалов триатлон  